E bal a oa lakaat pennadurezhioù Breizh da votiñ ur mennad da choulenn digant ar gouarnamant kelenn brezhoneg er skolioù publik. Tammoù intrudu a oa dija e kornioù zo dar mare-se er skolioù katolik a-drugarez da labour gredus tud evel Remon ar Porzh, bet savet gantañ Breuriez ar brezoneg er skoliou e 1932. En em zispakañ a reas al luskad-mañ e penn-kentañ etre ar bloaz 1934 ha deroù an eil brezel bed e 1939. Berzh bras a reas al luskad pa lakaas evit ar wech kentañ kantadoù a guzulioù-kêr da embann e savent a-du gant kelenn ar yezh er skolioù. Un niver brazik a frammoù eus ar gevredigezh sivil a reas kemend-all do heul. Gant se e teuas a-benn luskad Ar brezoneg er skol da enskrivañ kudennadur kelenn ar yezh war an deiziataer politikel. Kalz a gaoz a voe diwar e benn er mediaoù ha, bep un tammig, e kreskas ar gwask war ar gouarnamant gall.